CELEX: 32014D0798
Language: fi
Date: 2014-11-13 00:00:00
Title: 2014/798/EU: Komission täytäntöönpanopäätös, annettu 13 päivänä marraskuuta 2014, neuvoston direktiivin 64/432/ETY liitteen F muuttamisesta siltä osin kuin on kyse terveystodistusten malleista unionin sisäistä nautaeläinten ja sikojen kauppaa varten sekä trikiiniin liittyvistä terveyttä koskevista lisävaatimuksista unionin sisäistä kotieläimenä pidettävien sikojen kauppaa varten (tiedoksiannettu numerolla C(2014) 8336)  ETA:n kannalta merkityksellinen teksti

15.11.2014   
            
            
               FI
            
            
               Euroopan unionin virallinen lehti
            
            
               L 330/50
            
         KOMISSION TÄYTÄNTÖÖNPANOPÄÄTÖS,
   annettu 13 päivänä marraskuuta 2014,
   neuvoston direktiivin 64/432/ETY liitteen F muuttamisesta siltä osin kuin on kyse terveystodistusten malleista unionin sisäistä nautaeläinten ja sikojen kauppaa varten sekä trikiiniin liittyvistä terveyttä koskevista lisävaatimuksista unionin sisäistä kotieläimenä pidettävien sikojen kauppaa varten
   
      
         (tiedoksiannettu numerolla C(2014) 8336)
      
   
   (ETA:n kannalta merkityksellinen teksti)
   
      (2014/798/EU)
   
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annetun neuvoston direktiivin 64/432/ETY (1) ja erityisesti sen 16 artiklan toisen kohdan,
   sekä katsoo seuraavaa:
   
               (1)
            
            
               Direktiivissä 64/432/ETY vahvistetaan eläinten terveyttä koskevat vaatimukset unionin sisäisessä nautaeläinten ja sikojen kaupassa. Siinä säädetään muun muassa, että nautaeläimiä ja sikoja määräpaikkaan kuljetettaessa mukana on oltava tapauksen mukaan kyseisen direktiivin liitteessä F olevan mallin 1 tai 2 mukainen terveystodistus.
            
         
               (2)
            
            
               Komission asetuksen (EY) N:o 599/2004 (2) 1 artiklan mukaisesti unionin sisäisessä kaupassa vaadittavien terveystodistusten ulkoasussa noudatetaan kyseisen asetuksen liitteenä olevaa yhdenmukaista mallia.
            
         
               (3)
            
            
               Ottaen huomioon direktiivin 64/432/ETY liitteessä F olevassa mallissa 1 ja 2 esitettyjen terveystodistusten sisältöön tehtävät mukautukset on tarpeen mukauttaa myös kyseisten terveystodistusten mallien esitysmuotoa.
            
         
               (4)
            
            
               Direktiivin 64/432/ETY 6 artiklan 2 kohdan e alakohdan ja 3 kohdan säännösten voimassaolo päättyi 31 päivänä joulukuuta 2000, eikä niitä tämän vuoksi olisi enää pidettävä todistusvaihtoehtona kyseisen direktiivin liitteessä F olevassa terveystodistuksen mallissa 1.
            
         
               (5)
            
            
               Komission asetuksessa (EY) N:o 2075/2005 (3) vahvistetaan säännöt, jotka koskevat sellaisten tilojen aseman määrittämistä, joilla pidetään kotieläimenä pidettäviä sikoja.
            
         
               (6)
            
            
               Asetuksen (EY) N:o 2075/2005 muuttamisesta annetussa komission asetuksessa (EU) N:o 216/2014 (4) säädetään vaatimuksista, jotka elintarvikealan toimijoiden on täytettävä saadakseen virallisen tunnustuksen valvottuja pito-olosuhteita noudattaville tiloille, ja myönnetään poikkeuksia teurastuksen yhteydessä noudatettavista testausvaatimuksista tällaisille tiloille.
            
         
               (7)
            
            
               Asetuksen (EY) N:o 2075/2005 muuttamisesta annetussa komission täytäntöönpanoasetuksessa (EU) N:o 1114/2014 (5) selvennetään, mitä edellytyksiä sovelletaan silloin, kun jalostukseen ja tuotantoon tarkoitettuja kotieläimenä pidettäviä sikoja siirretään tilalta toiselle keräyskeskusten kautta.
            
         
               (8)
            
            
               Jotta jäsenvaltiot voivat soveltaa asianmukaista trikiinitestausjärjestelmää teurastuksen yhteydessä ja jotta ei vaarannettaisi jalostukseen ja tuotantoon tarkoitettujen kotieläimenä pidettävien sikojen määräpaikkana olevan tilan asemaa, tiedot kaupankäynnin kohteena olevien eläinten alkuperätilan virallisesta tunnustamisesta asetuksen (EY) N:o 2075/2005 8 artiklassa tarkoitetuksi valvottuja pito-olosuhteita noudattavaksi tilaksi on sisällytettävä direktiivin 64/432/ETY liitteessä F olevassa mallissa 2 esitettyyn unionin sisäistä sikojen kauppaa varten tarkoitettuun terveystodistuksen malliin.
            
         
               (9)
            
            
               Tämän vuoksi direktiivin 64/432/ETY liitettä F olisi muutettava.
            
         
               (10)
            
            
               Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Muutetaan direktiivin 64/432/ETY liite F tämän päätöksen liitteen mukaisesti.
   2 artikla
   Tämä päätös on osoitettu kaikille jäsenvaltioille.
   Sitä sovelletaan 1 päivästä tammikuuta 2015.
   
      Tehty Brysselissä 13 päivänä marraskuuta 2014.
      
         
            Komission puolesta
         
         Vytenis ANDRIUKAITIS
         
            Komission jäsen
         
      
   
   
      (1)  EYVL 121, 29.7.1964, s. 1977/64.
   
      (2)  Komission asetus (EY) N:o 599/2004, annettu 30 päivänä maaliskuuta 2004, eläinten ja eläinperäisten tuotteiden yhteisön sisäiseen kauppaan liittyvän yhdenmukaisen todistusmallin ja tarkastuspöytäkirjan hyväksymisestä (EUVL L 94, 31.3.2004, s. 44).
   
      (3)  Komission asetus (EY) N:o 2075/2005, annettu 5 päivänä joulukuuta 2005, virallisia lihan trikiinitarkastuksia koskevista erityissäännöistä (EUVL L 338, 22.12.2005, s. 60).
   
      (4)  Komission asetus (EU) N:o 216/2014, annettu 7 päivänä maaliskuuta 2014, virallisia lihan trikiinitarkastuksia koskevista erityissäännöistä annetun asetuksen (EY) N:o 2075/2005 muuttamisesta (EUVL L 69, 8.3.2014, s. 85).
   
      (5)  Komission täytäntöönpanoasetus (EU) N:o 1114/2014, annettu 21 päivänä lokakuuta 2014, virallisia lihan trikiinitarkastuksia koskevista erityissäännöistä annetun asetuksen (EY) N:o 2075/2005 muuttamisesta (EUVL L 302, 22.10.2014, s. 46).
   
      LIITE
      
         
            ”LIITE F
            
               Malli 1
            
            
               Eläinten terveystodistus jalostukseen/tuotantoon/teurastukseen tarkoitetuille nautaeläimille
            
            
               
            
               
            
               
            
               
            
               
            
               Malli 2
            
            
               Eläinten terveystodistus jalostukseen/tuotantoon/teurastukseen tarkoitetuille sioille